Unisa-taalhofsaak - AfriForum
Die tydperk 2016/2017 is gekenmerk deur 'n radikale afskaling van Afrikaans op hoëronderwysvlak. AfriForum, AfriForum Jeug en Solidariteit het hierop gereageer deur regsaksies teen die Universiteite van die Vrystaat (UV), Pretoria (UP) en Suid-Afrika (Unisa) in te stel. Op 1 Desember 2016 het die Pretoriase hoë hof in die guns van UP se Engelstalige taalbeleid beslis, en op 10 Maart 2017 het dieselfde hof AfriForum se aansoek vir verlof tot appèl teen dié beslissing geweier. In dieselfde jaar, op 29 Desember, het die Konstitusionele Hof ten gunste van die UV se slegs-Engels-taalbeleid beslis, en op 19 Maart vanjaar kom die saak oor die grondwetlikheid van Unisa se taalbeleid in die Pretoriase hoë hof voor.
AfriForum voel sterk oor Unisa se taalsaak weens die volgende redes:
Omdat Unisa 'n korrespondensie-instelling is, kan daar geen sprake van segregasie of spanning op die kampus wees nie. Die hof sal dus verplig wees om oor die taalregte op 'n meer suiwer basis uitspraak te lewer.
Unisa onderneem, soos die residensiële universiteite, om tutoriale hulp en woordelyste aan studente in ander tale as Engels te verskaf. Afgesien van die ontoereikendheid van hierdie "oplossing", moet die unieke omstandighede van die studente weer in ag geneem word. Die meeste van hulle is voltyds in diens. Om toegang tot tutoriale hulp te kry, moet hulle dus werktyd vry neem en op eie koste reis, oproepe maak of elektroniese media daarvoor gebruik. Dit stel veel groter uitdagings as vir 'n student wat op 'n kampus ná 'n klas gou by 'n tutor kan aanklop.
Jy kan ook help deur tot die Regsfonds by te dra deur "Unisa" te SMS na 38313 en R10 te skenk!
Kyk ook gerus na die volgende videoinsetsels:
Prof. Hennie Strydom: Internasionale opsies vir taalregtebeskerming.
Prof. Theo du Plessis: Die sin van litigasie as onderdeel van taalregteaktivisme.
Prof. Elirea Bornman: Moedertaalonderwys en identiteit: Redes vir en probleme met die keuse van Afrikaans as taal van onderrig.